บ้าน0%เหงา3วัน300ล้านธอส.ไม่หวั่น
ธอส. ไม่หวั่นยอดปล่อยกู้บ้านหลังแรก 0% อืดเป็นเรือเอี่ยมจุ้น 3 วันแค่ 300 ล้านบาท
13 ต.ค. 2554

ธอส. ไม่หวั่นยอดปล่อยกู้บ้านหลังแรก 0% อืดเป็นเรือเอี่ยมจุ้น 3 วันแค่ 300 ล้านบาท 
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ขณะนี้มีประชาชนที่สนใจเข้ามายื่นเอกสารเพื่อขอสินเชื่อในโครงการบ้านหลังแรกราคาไม่เกิน 1 ล้านบาท ดอกเบี้ย 0% นาน 3 ปี มีจำนวนกว่า 300 ราย คิดเป็นเงิน 300 ล้านบาท เฉลี่ยมีผู้มายื่นเอกสารขอสินเชื่อคิดเป็นวงเงินประมาณวันละ 100 ล้านบาท 
ผู้บริหาร ธอส.ประเมินว่า สาเหตุที่มีจำนวนน้อยเพราะประชาชนส่วนใหญ่ให้ความสนใจต่อผลกระทบเรื่องน้ำท่วม ประกอบกับที่ผ่านมาธนาคารยังไม่ทำการประชาสัมพันธ์อย่างเต็มที่ เพราะต้องการรอให้สถานการณ์น้ำท่วมคลี่คลาย โดยขณะนี้ได้สั่งการให้เจ้าหน้าที่ทุกสาขาลงพื้นที่สำรวจความเสียหายจึงทำให้ยอดขอสินเชื่อไม่มาก
อย่างไรก็ตาม มาตรการนี้มีวงเงินถึง 2 หมื่นล้านบาท และยังเหลือเวลาอีกมาก เพราะเปิดให้ยื่นกู้และทำนิติกรรมได้จนถึงสิ้นปี 2555
“มีในบางจังหวัดที่น้ำท่วมไม่ถึง ก็มีประชาชนทยอยมาขอสินเชื่อ แต่เชื่อว่าภาวะน้ำท่วมแบบนี้ คนยังไม่สนใจเรื่องขอสินเชื่อ คาดว่าเมื่อสถานการณ์เข้าสู่ภาวะปกติแล้ว ธนาคารจะจัดงานเปิดตัวโครงการบ้านหลังแรก 0% พร้อมกับการออกมาตรการช่วยเหลือผู้ประสบภัยเป็นการช่วยฟื้นฟูหลังน้ำลด” นายวรวิทย์ กล่าว